NEUVOSTON ASETUS (EU) 2021/406,

annettu 5 päivänä maaliskuuta 2021,

asetusten (EU) 2021/91 ja (EU) 2021/92 muuttamisesta siltä osin kuin on kyse tietyistä väliaikaisista kalastusmahdollisuuksista vuodeksi 2021 unionin vesillä ja unionin ulkopuolisilla vesillä

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Euroopan parlamentin ja neuvoston asetuksessa (EU) N:o 1380/2013 (1) edellytetään, että säilyttämistoimenpiteet hyväksytään ottaen huomioon käytettävissä olevat tieteelliset, tekniset ja taloudelliset lausunnot, mukaan lukien tarvittaessa tieteellis-teknis-taloudellisen kalastuskomitean (STECF) ja muiden neuvoa-antavien elinten laatimat kertomukset sekä neuvoa-antavien toimikuntien antamat lausunnot.

(2) Neuvoston tehtävänä on hyväksyä kalastusmahdollisuuksien vahvistamiseen ja jakamiseen liittyvät toimenpiteet, mukaan lukien tarvittaessa tietyt niihin toiminnallisesti liittyvät edellytykset. Asetuksen (EU) N:o 1380/2013 16 artiklan 4 kohdan mukaan kalastusmahdollisuudet on määriteltävä kyseisen asetuksen 2 artiklan 2 kohdassa esitettyjen yhteisen kalastuspolitiikan (YKP) tavoitteiden mukaisesti. Yksittäisten monivuotisten suunnitelmien alaisten kantojen TACit olisi vahvistettava kyseisissä suunnitelmissa määriteltyjen sääntöjen mukaisesti. Kyseisen asetuksen 16 artiklan 1 kohdan mukaan jäsenvaltioille jaetut kalastusmahdollisuudet takaavat kullekin jäsenvaltiolle kalastustoiminnan suhteellisen vakauden kunkin kalakannan tai kalastuksen osalta.

(3) Sen vuoksi suurimmat sallitut saaliit (total allowable catch, TAC) olisi asetuksen (EU) N:o 1380/2013 mukaisesti vahvistettava saatavilla olevien tieteellisten lausuntojen perusteella, ottaen huomioon biologiset ja sosioekonomiset näkökohdat ja varmistaen eri kalastussektorien välinen oikeudenmukainen kohtelu sekä ottaen huomioon myös ne näkemykset, jotka on tuotu esiin sidosryhmien kuulemisissa, erityisesti neuvoa-antavien toimikuntien kokouksissa.

(4) Koska Ison-Britannian ja Pohjois-Irlannin yhdistynyt kuningaskunta on eronnut unionista, monista kannoista on tullut yhteisiä kantoja. Komissio aloittaa kahdenväliset neuvottelut Yhdistyneen kuningaskunnan kanssa, kahdenväliset neuvottelut Norjan kanssa ja kolmenväliset neuvottelut Yhdistyneen kuningaskunnan ja Norjan kanssa unionin kantaa koskevan luonnoksen pohjalta, jonka neuvosto hyväksyy. Koska kyseisiä neuvotteluja ei ole vielä saatu päätökseen, neuvoston olisi Yhdistyneiden Kansakuntien merioikeusyleissopimusta (UNCLOS), rannikkovaltioiden oikeuksia ja velvollisuuksia sekä niiden suvereniteettia ja lainkäyttövaltaa täysimääräisesti noudattaen vahvistettava väliaikaiset TACit, jotka kalastetaan unionin ja kansainvälisillä vesillä sekä vesillä, joille unionin kalastusalukset saavat pääsyn kolmansilta mailta.

(5) Neuvosto pääsi 15 ja 16 päivänä joulukuuta 2020 poliittiseen yhteisymmärrykseen vuoden 2021 kalastusmahdollisuuksista. Neuvosto oli yhtä mieltä siitä, että kolmansien maiden kanssa yhteisiä kantoja varten olisi vahvistettava väliaikaiset TACit, kunnes neuvottelut saadaan päätökseen unionin oikeudellisen kehyksen ja kansainvälisten velvoitteiden mukaisesti tai, jos niitä ei saada onnistuneesti päätökseen, kunnes neuvosto vahvistaa yksipuoliset unionin TACit vuonna 2021.

(6) Neuvostossa saavutetun poliittisen yhteisymmärryksen mukaisilla neuvoston asetuksissa (EU) 2020/91 (2) ja (EU) 2021/92 (3) vahvistetuilla väliaikaisilla TACeilla pyritään varmistamaan unionin kestävän kalastustoiminnan jatkuminen. Kyseiset väliaikaiset kalastusmahdollisuudet eivät saisi missään tapauksessa estää vahvistamasta lopullisia kalastusmahdollisuuksia kansainvälisten sopimusten, neuvottelujen tulosten, unionin oikeudellisen kehyksen ja tieteellisten lausuntojen mukaisesti. Yleisenä lähestymistapana on, että niiden olisi vastattava 25:tä prosenttia unionin osuudesta vuodeksi 2020 vahvistetuista kalastusmahdollisuuksista. Vain hyvin harvoissa tapauksissa olisi kuitenkin käytettävä eri prosenttiosuutta ja näin, kun kantoja kalastetaan pääasiassa vuoden alussa. Tämä lähestymistapa ei kuitenkaan vaikuta unionin osuuksiin, jotka on vahvistettu Euroopan unionin ja Yhdistyneen kuningaskunnan välisessä kauppa- ja yhteistyösopimuksessa (4), jäljempänä ’kauppa- ja yhteistyösopimus’, jota käytetään lopullisten TACien vahvistamiseen.

(7) Niiden kantojen luettelon, joihin olisi sovellettava yli 25 prosentin prosenttiosuutta, olisi perustuttava analyysiin siitä, miten korkeampaa väliaikaista TACia pyytäneet jäsenvaltiot ovat käyttäneet kiintiöitä kolmen viimeksi kuluneen vuoden (2018–2020) ensimmäisellä neljänneksellä. Rajoittamatta tulevia kolmansien maiden kanssa käytäviä neuvotteluja väliaikaiset TACit eivät saisi ylittää mahdollisia lopullisia TACeja, jotka on arvioitu tieteellisten lausuntojen mukaisesti ja joissa otetaan huomioon kauppa- ja yhteistyösopimuksessa vahvistetut unionin osuudet. Nämä väliaikaisten TACien korotukset ovat ICESin lausuntojen, sovellettavan unionin oikeudellisen kehyksen ja kauppa- ja yhteistyösopimuksen mukaiset. Niiden ansiosta unionin kalastusalukset voivat hyödyntää kalastusmahdollisuuksia, joihin niillä on oikeus ja jotka ne muuten menettäisivät asianomaisten kantojen kausiluonteisuuden vuoksi.

(8) Komissiolle toimitetut viime vuosien kuukausittaiset saalistiedot osoittavat, että joitakin muita pelagisia kantoja ja pohjakalakantoja kalastetaan pääasiassa vuoden alussa. Näin ollen vastaaville TACeille olisi kyseisten saalistietojen perusteella ja tieteellisten lausuntojen mukaisesti vahvistettava suurempi prosenttiosuus suhteessa unionin osuuteen vuodeksi 2021 vahvistetuista kalastusmahdollisuuksista, sanotun kuitenkaan rajoittamatta tulevissa kansainvälisissä sopimuksissa ja/tai neuvotteluissa mahdollisesti omaksuttavaa lähestymistapaa.

(9) Asetukset (EU) 2021/91 ja (EU) 2021/92 olisi sen vuoksi muutettava tämän mukaisesti.

(10) Asetuksissa (EU) 2021/91 ja (EU) 2021/92 säädettyjä saalisrajoituksia sovelletaan 1 päivästä tammikuuta 2021. Tällä asetuksella käyttöön otettavien, saalisrajoituksia koskevien säännösten olisi sen vuoksi tultava voimaan mahdollisimman pian, ja niitä olisi sovellettava taannehtivasti 1 päivästä tammikuuta 2021. Tällainen taannehtiva soveltaminen ei loukkaa oikeusvarmuuden ja luottamuksensuojan periaatteita, koska asianomaisia kalastusmahdollisuuksia lisätään ja niitä ei ole vielä käytetty loppuun. Asian kiireellisyyden vuoksi tämän asetuksen olisi tultava voimaan heti sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla Asetuksen (EU) 2021/91 muuttaminen Muutetaan asetuksen (EU) 2021/91 liite tämän asetuksen liitteessä olevan A osan mukaisesti.

2 artikla Asetuksen (EU) 2021/92 muuttaminen Muutetaan asetus (EU) 2021/92 seuraavasti: 1) Muutetaan liite I A tämän asetuksen liitteessä olevan B osan mukaisesti. 2) Muutetaan liite I B tämän asetuksen liitteessä olevan C osan mukaisesti.

3 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä maaliskuuta 2021. Neuvoston puolesta Puheenjohtaja A. P. ZACARIAS

(1) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(2) Neuvoston asetus (EU) 2021/91, annettu 28 päivänä tammikuuta 2021, unionin kalastusaluksiin sovellettavien eräiden syvänmeren kalakantojen kalastusmahdollisuuksien vahvistamisesta vuosiksi 2021 ja 2022 (EUVL L 31, 29.1.2021, s. 20).

(3) Neuvoston asetus (EU) 2021/92, annettu 28 päivänä tammikuuta 2021, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2021 (EUVL L 31, 29.1.2021, s. 31).

(4) Kauppa- ja yhteistyösopimus Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välillä (EUVL L 444, 31.12.2020, s. 14).